Id-divorzju "Jekk raġel jieħu mara u jiżżewwiġha, u mbagħad ma tkunx togħġbu għax ikun sab fiha xi ħaġa mhix xierqa, jiktbilha l-kitba tad-divorzju , u jagħtihielha f'idha, u jibgħatha 'l barra minn daru. Meta mbagħad toħroġ minn daru u ssir il-mara ta' ħaddieħor u jumbraha wkoll it-tieni raġel, u jiktbilha l-kitba tad-divorzju, u jagħtihielha f'idha, u jibgħatha 'l barra minn daru, jew inkella dan ir-raġel imut, ma jkunx jista' l-ewwel raġel tagħha, li jkun bagħatha qabel, jerġa' jeħodha b'martu, wara li tkun tniġġset; għax din ħaġa moqżieża quddiem il-Mulej, u m'għandekx iġġib il-ħtija fuq l-art li l-Mulej, Alla tiegħek, se jagħtik b'wirt. "Meta raġel jieħu mara ġdida, ma joħroġx għall-gwerra, u ma jitgħabba b'xejn, iżda jibqa' ġo daru għal sena sħiħa, u jferraħ lill-mara li jkun ħa. "M'għandek tieħu xejn b'rahan mill-mitħna , la ħaġra ta' fuq u lanqas il-ħaġra ta' taħt, għax tkun qiegħed tieħu b'rahan il-ħajja ta' dak li jkun. "Jekk jinqabad xi ħadd li jkun seraq lil xi wieħed minn ħutu, minn ulied Iżrael, u ijassru u jbigħu, dan il-ħalliel għandu jmut, u hekk tkun qridt il-ħażen minn ġo nofsok. "Fil-mard tal-ġdiem qisu sewwa li tagħmlu kulma jgħallmukom il-qassisin Leviti, bħalma jien diġà ordnajtilkom hekk tagħmlu. Ftakar x'għamel il-Mulej, Alla tiegħek, lil Mirjam fit-triq, meta ħriġtu mill-Eġittu. "Jekk tislef xi ħaġa lil għajrek, tidħolx ġewwa daru biex tieħu r-rahan tagħha, iżda ibqa' barra, u r-raġel li tkun sliftu joħroġ u jġiblek ir-rahan barra. Jekk ikun xi bniedem fqir, la torqodx bir-rahan tiegħu; imma ma' nżul ix-xemx qis li r-rahan troddulu lura, u hu jorqod bil-libsa tiegħu u jbierkek; u int ikollok il-ħlas quddiem il-Mulej. "La żżommx il-ħlas tal-miskin u l-fqir, sew jekk ikun wieħed minn ħutek, sew jekk ikun wieħed mill-barranin, li jkun jgħammar fi bliet artek. Agħtih il-ħlas dak in-nhar stess, u tħallix ix-xemx tgħib minn fuqu, għax hu fqir u dan ikun jistenna. U ma jgħajjatx kontra tiegħek quddiem il-Mulej, u jkollok ħtija. "M'għandekx tagħti l-mewt lill-missirijiet minħabba wliedhom, jew lill-ulied minħabba missirijiethom. Agħti l-mewt lil kulħadd għal dnubu. "La tgħawwiġx id-dritt tal-barrani jew tal-iltim; u lanqas tieħu b'rahan il-libsa tal-armla. Ftakar li int kont ilsir fl-Eġittu, u minn hemmhekk fdiek il-Mulej, Alla tiegħek. Għalhekk jien nordnalek li tagħmel dan. "Meta tkun taħsad il-ħsad fir-raba' tiegħek, u tinsa warajk xi qatta fl-għalqa, terġax lura biex tiġborha, imma ħalliha għall-barrani u l-iltim u l-armla, biex ibierkek il-Mulej, Alla tiegħek, f'kulma jagħmlu idejk. Meta tfarfar iż-żebbuġ tiegħek, la tlaqqatx li jibqa' fil-friegħi; ħallihom għall-barrani, għall-iltim u għall-armla. Meta tiġbor l-għeneb mid-dwieli tiegħek, la tiġborx li jifdal warajk, imma ħallihom għall-barrani, għall-iltim u għall-armla. Ftakar li int kont ilsir fl-Eġittu; għalhekk jien qiegħed nordnalek li tagħmel dan.